
MÄÄRUS

............2026 nr ...


Krediiditeaberegistri 
põhimäärus


Määrus kehtestatakse krediiditeabe jagamise seaduse § 6 lõike 5 alusel.


1. peatükk
Üldsätted

§ 1. Krediiditeaberegistri eesmärk, mõiste ja nimi
(1) Krediiditeaberegister (edaspidi register) on krediiditeabe jagamise seaduse alusel asutatud riigi infosüsteemi kuuluv andmekogu, mille eesmärk on koguda krediiditeavet ja teha see krediidivõimelisuse hindamiseks kättesaadavaks.

(2) Registri ingliskeelne nimi on Register of Credit Information. 

§ 2. Registri turvaklass ja turbeaste

Registri turvaklass on K2T1S2 ja turbeaste on keskmine (M).

2. peatükk
[bookmark: ptk2]Registri pooled

[bookmark: para3]§ 3.  Vastutav töötleja ja volitatud töötleja

(1) Registri vastutav töötleja on Rahandusministeerium.

(2) Registri volitatud töötleja on isik, kellele on krediiditeabe jagamise seaduse § 12 alusel antud ainuisikuline õigus registrit pidada (edaspidi registripidaja).

[bookmark: para4]§ 4. Vastutava töötleja ülesanded

Vastutav töötleja:
1) juhib registri pidamist, andes registripidajale selleks vajalikke juhiseid ja korraldusi;
2) arendab registrit koostöös registripidajaga;
3) kontrollib registripidaja tegevust tema ülesannete täitmisel;
4) kontrollib, kas registripidaja isikuandmete töötlemine vastab nõuetele, küsib selgitusi ja teeb ettepanekuid puuduste kõrvaldamiseks;
5) teavitab krediiditeabe jagamise seaduse §-s 5 nimetatud krediiditeabe andjat (edaspidi krediiditeabe andja) ja registriga liidestatud andmesaajat registri pidamist ja kasutamist mõjutavate õigusaktide kehtestamise või muutmise kavatsusest;
6) otsustab juurdepääsuõiguse peatamise või piiramise, kui ilmneb oht registri  konfidentsiaalsusele või terviklusele;
7) täidab muid talle seaduse või muude õigusaktidega pandud ülesandeid.

§ 5. Registripidaja ülesanded

Registripidaja:
1) tagab registriteenuse nõuetekohase osutamise, sealhulgas andmete kogumise, registrisse kandmise, haldamise, andmetele juurdepääsu võimaldamise ja andmete säilitamise;
2) peab arvestust andmete juurdepääsu aja ja viisi, juurdepääsu saanud isikute ning neile kättesaadavaks tehtud andmete koosseisu üle;
3) tagab registri nõuetekohase arendamise, testimise ja hooldamise;
4) tagab registri käideldavuse ning andmete tervikluse ja konfidentsiaalsuse vastavalt küberturvalisuse seaduse § 7 lõike 5 alusel Vabariigi Valitsuse või tema volitatud ministri kehtestatud määruses sätestatud nõuetele;
5) korraldab registri turvaauditite tellimise, koostamise ja vastuvõtmise ning tagab auditite märkuste, tähelepanekute ja soovituste täitmise;
6) liidestab isiku või asutuse registriga, kontrollides eelnevalt õigusliku aluse olemasolu asjakohasust ja tehnilist võimekust;
7) vastutab teenuseintsidentide käsitlemise ja lahendamise eest ning tagab tehnilise toe toimimise;
8) teeb vastutavale töötlejale ettepanekuid registri arendamiseks;
9) teavitab vastutavat töötlejat teenuseintsidentidest ning registris andmete töötlemisel avastatud rikkest ja rikkumistest viivitamata ning võtab otsekohe tarvitusele kõik vajalikud abinõud intsidendi lahendamiseks, rikke kõrvaldamiseks või rikkumise lõpetamiseks;
10) teavitab krediiditeabe andjat ja registriga liidestatud andmesaaja registri muutmise või arendamise kavatsusest ning annab muud vajalikku teavet; 
11) teavitab registris või sellega seotud teenustes rikke esinemise korral viivitamata krediiditeabe andjaid ja registriga liidestatud andmesaajaid rikke olemusest ja rikke kõrvaldamise võimalikust tähtajast;
12) juhendab krediiditeabe andjat ja andmesaajat registri kasutamisega seotud küsimustes;
13) tagab tehnilise toe registrisse kandmata jäetud andmete registrisse kandmiseks ja ebaõigete andmete parandamiseks;
[bookmark: para5lg1p13]14) haldab registri seadeid ja juurdepääsuõigusi;
15) tagab säilitamistähtaegade möödumisel andmete ja logide kustutamise;
16) tagab, et tema töötajatel on juurdepääs registriandmetele üksnes töökohustuste täitmiseks määratud ulatuses;
17) täidab muid talle seaduse või muude õigusaktidega pandud ülesandeid ning vastutava töötleja juhiseid ja korraldusi.


3. peatükk
Registri andmed, nendele juurdepääs ja andmesubjekti õigused

§ 6. Registri andmed

(1) Registripidaja kannab registrisse krediiditeabe kohta järgmised andmed:
1) tarbija üldandmed – ees- ja perekonnanimi ning isikukood või selle puudumise korral sünniaeg;
2) krediiditeabe andja üldandmed – nimetus või ees- ja perekonnanimi, registrikood või isikukood või selle puudumise korral sünniaeg ning krediiditeabe andja asukohariigi kahetäheline maakood;
3) krediidi füüsilisest isikust käendaja andmed – ees- ja perekonnanimi, isikukood või selle puudumise korral sünniaeg ning käendaja vastutuse rahaline maksimumsumma sendi täpsusega; 
4) tarbijakrediidilepingu üldandmed – number, sõlmimise kuupäev, märge lepingu tähtajalisuse kohta ning tähtajalise lepingu korral selle lõppemise tähtpäev;
5) krediidiliik – kinnisvaraga tagatud tarbijakrediit, muu tagatisega tarbimislaen, tagatiseta tarbimislaen, liising, krediidilimiidiga laen, riigi tagatud õppelaen ja muu krediit;
6) krediidi maksimaalne summa sendi täpsusega;
7) krediidijääk või nõudejääk sendi täpsusega; 
8) krediidi tagasimakse graafiku tüüp – annuiteetmaksed, võrdsed põhiosamaksed, osaline amortisatsioon, ühekordne tagasimakse laenuperioodi lõpus ja muud tagasimaksed; 
9) krediidi intressimäära tüüp – fikseeritud ja fikseerimata;
10) tarbijakrediidilepingus kokku lepitud järgmise tagasimakse suurus – tasumisele kuuluva põhiosa, intressi ja muude graafikujärgsete tasude kogusumma – sendi täpsusega, arvates andmete viimasest uuendamisest registris; 
11) krediidi tagasimakse tasumise täieliku või osalise edasilükkamise algus- ja lõppkuupäev;
12) tarbijakrediidilepingus kokku lepitud kohustuse täitmisega viivitamise fakt, kui tarbija kohustuse täitmise tähtpäevast on möödunud 14 päeva;
13) tarbijakrediidilepingust tuleneva nõude loovutamise või tarbijakrediidilepingu kolmanda isiku poolt ülevõtmise fakt – nõude loovutamine võlaõigusseaduse § 164 või lepingu ülevõtmine võlaõigusseaduse § 179 tähenduses.

(2) Registri tarbijakrediidilepingu sõlmimise piirangutega tarbijate nimekirja kannab registripidaja tarbija kohta järgmised andmed:
1) ees- ja perekonnanimi;
2) isikukoodi või selle puudumise korral sünniaeg;
3) avalduse esitamise kuupäev.

(3) Krediiditeabe andja tagab registrisse edastatavate andmete õigsuse ja ajakohasuse.

(4) Registripidaja tagab, et krediiditeabe jagamise seaduse § 10 lõike 1 punktis 1 nimetatud isiku tehtud päringu vastus ei võimaldaks tuvastada teist krediiditeabe andjat. 

(5) Krediiditeabe jagamise seaduse § 10 lõike 1 punktis 1 nimetatud isiku tehtud päringu vastuses kuvatakse käesoleva paragrahvi lõike 1 punktides 12 ja 13 nimetatud andmete puhul väärtusena „N/A“, kui andmed puuduvad või kui on saabunud krediiditeabe jagamise seaduse § 10 lõigetes 4 või 5 sätestatud tähtpäev. 

(6) Krediiditeabe jagamise seaduse § 10 lõike 1 punktis 1 nimetatud isiku tehtud päringu vastuses kuvatakse andmete viimase uuendamise kuupäev ja kellaaeg minuti täpsusega.

[bookmark: para8]§ 7.  Registriandmetele juurdepääs

(1) Juurdepääs registriandmetele võimaldatakse krediiditeabe jagamise seaduse § 10 lõikes 1 nimetatud isikutele samas lõikes nimetatud eesmärkidel.

(2) Krediiditeabe jagamise seaduse § 10 lõike 1 punktis 5 nimetatud isikule võimaldatakse juurdepääs üksnes käesoleva määruse § 6 lõike 1 punktides 1–3 ja 5–7 nimetatud registriandmetele.

(3) Registriandmetele juurdepääs tagatakse:
1) ühekordse taotluse alusel;
2) poolte vahel sõlmitud lepingu alusel otsejuurdepääsuna.

(4) Otsejuurdepääs tagatakse:
1) infosüsteemide andmevahetuskihi või muu andmevahetusplatvormi kaudu;
2) registripidaja määratud viisil ja kasutajaõiguste alusel.

(5) Juurdepääsu taotlemisel käesoleva paragrahvi lõike 3 punktides 1 ja 2 sätestatud viisil märgitakse, milliste andmete kohta ja millisel õiguslikul alusel soovib andmesaaja hakata päringuid tegema.

(6) Päringu tegija märgib igakordselt päringu tegemisel päringu tegemise õigusliku aluse ja selgituse.

(7) Isikud, kellel on registris sisalduvatele andmetele juurdepääsuõigus andmesubjekti nõusolekul, saavad andmetele juurdepääsu nõusolekuga antud ulatuses avaliku teabe seaduse §-s 4310 sätestatud andmenõusoleku ja volituste haldamise andmekogu vahendusel.

(8) Vastutaval töötlejal on õigus andmetele juurdepääs peatada või seda piirata, kui andmevahetuse tõttu on tekkinud oht registri konfidentsiaalsusele või terviklusele. Juurdepääs peatatakse või seda piiratakse ohu kõrvaldamiseks vajalikus ulatuses ja ajaks.

§ 8. Andmesubjekti ja tarbija õigused

(1) Andmesubjektil on registris õigus tutvuda enda kohta registrisse kantud andmetega, sealhulgas andmete töötlemise logiga.

(2) Tarbijal on õigus teha avaldus enda kandmiseks tarbijakrediidilepingu sõlmimise piirangutega tarbijate nimekirja registri vahendusel. 

(3) Kui andmesubjekt või tarbija soovib käesoleva paragrahvi lõigetes 1 ja 2 sätestatud õigusi teostada  registri vahendusel, kasutatakse riigi autentimisteenust.

4. peatükk
Andmete parandamine

§ 9. Ebaõigete andmete parandamine 

(1) Andmesubjektil on õigus esitada taotlus teda puudutavate andmete parandamiseks registri vahendusel.

(2) Registripidaja edastab asjakohasel juhul andmesubjekti taotluse registriandmete parandamiseks viivitamatult krediiditeabe andjale ja teavitab sellest andmesubjekti. 

(3) Andmesubjekti taotluse lahendamise ajal kuvatakse registris asjakohaste andmete juures märget „Ülevaatamisel“. Märget kuvatakse kuni andmesubjekti taotluse lahendanud krediiditeabe andja teavitab registripidajat andmete parandamisest või andmete õigsusest.


(allkirjastatud digitaalselt)
Jürgen Ligi
Minister


(allkirjastatud digitaalselt)
Merike Saks
kantsler

